歸耕堂
作者：韓元吉
朝代：宋

paragraphs: 退之手板愧丞相，淵明束带羞督郵。
紛紛雀鼠待一飽，豈若植杖耘西疇。
劉郎大耳最叵信，剛道田園不可求。
摩挲髀肉事鞍馬，堅卧百尺營高樓。
安知南陽扶耒手，談笑爲君分九州。
我來龜溪二三載，此策未辦誠淹留。
喜君負郭有餘地，百金賣劍歸換牛。
樹頭布穀曉相應，築室坐占林塘幽。
詩成使我佳興動，叩角便作商聲謳。
他年釜甑得長滿，區區肯顧監河侯。